Mårhunden er så uønsket herhjemme, at Naturstyrelsen vil have den helt udryddet inden 2015. - Lokalt kan den udrette meget stor skade på fugle- og paddebestande, og det vil vi ikke udsætte den danske natur for. Har vi først mårhunden i sin fulde udbredelse herhjemme, slipper vi aldrig af med den igen, siger skovrider Ulrik Lorenzen. Det upopulære dyr skal udryddes ved hjælp af en særlig hotline, der er blevet oprettet af Naturstyrelsen. Meningen er, at man kan ringe ind døgnet rundt og anmelde, hvis man har set en mårhund. - Den forstår ikke, hvis vi pænt beder den om at holde sig fra Tipperne, Vadehavet eller Vejlerne. Derfor har vi brug for, at danskerne er med i indsatsen, siger Ulrik Lorenzen. Mårhunden er en såkaldt invasiv art, der ikke oprindeligt hører hjemme i Danmark, men er blevet flyttet hertil af mennesket. Derfor er den ifølge Naturstyrelsen ikke en kærkommen gæst i den danske natur. - Vi ved, hvor hurtigt den formerer sig, og hvor store bestandene bliver, så meldingerne fra vores nabolande er, at den skal vi altså til at slippe af med. Og jo før, jo bedre. - Havde vi været ligeså hurtige ude, dengang vi havde dræbersnegle, så havde vi altså været mange problemer foruden, slutter skovrider Ulrik Lorenzen. Dyrenes Beskyttelse er uenig. Her mener man ikke, der er dokumentation for, at mårhunden er farlig nok for den danske natur til, at den skal jages målrettet. - Alle de påstande, der føres frem om mårhunde, synes at være taget ud af den blå luft. De betyder ikke noget for biodiversiteten, så det er spild af kræfter at forsøge at få dem udryddet. Det siger zoolog Michael Carlsen fra Dyrenes Beskyttelse. - Vi ønskede ikke, at mårhunden skulle være her, da den dukkede op i første omgang. Men nu er den her og i så stort antal, at det eneste, vi kan gøre, er at lære at leve med dem, slutter han. /ritzau/

Referat:
Naturstyrelsen har oprettet en hotline, der skal hjælpe med at udrydde mårhunden i Danmark inden 2015.